محمد سلیمان منصور پوری

قاضی محمد سلیمان سلمان منصورپوری (پیدائش: 1867ء– وفات: 30 مئی 1930ء) سیرت نگار، مؤرخ تھے۔ اُن کی وجہ شہرت اُن کی تصنیف رحمۃ للعالمین ہے۔

ولادت 
قاضی محمد سلیمان منصور پوری 1867ء کو منصور پور (سابق ریاست پٹیالہ بھارت)میں پیدا ہوئے۔

تعلیم و ملازمت 
ابتدائی تعلیم والد قاضی احمد شاہ سے حاصل کی۔ والد ریاست پٹیالہ میں نائب تحصیلدار تھے سترہ سال کی عمر میں مہندرا کالج پٹیالہ سے منشی فاضل کے امتحان میں پنجاب یونیورسٹی میں اول آئے۔ اس کے بعد انہوں نے ریاست پٹیالہ میں محکمہ تعلیم ،مال اوردیوانی میں ملازمت اختیار کی۔ اپنی قابلیت و صلاحیت ترقی کرتے ہوئے 1924ء میں سیشن جج مقرر ہو گئے ۔

تصنیفات 
قاضی محمد سلیمان منصور پوری نے اللہ تعالیٰ کی عطا کردہ قابلیت ،صلاحیت اور علم کو اسلام کے لیے موثر طریقے سے استعمال کیا۔ اللہ تعالیٰ کی وحدانیت اور رسول ﷺسے انتہائی محبت اور عقیدت کا اظہار اُن کی جملہ تصانیف سے بخوبی ہوتا ہے۔ انہوں نے متعدد کتابیں تصنیف کیں جن میں کتب سیرت کے نام درجِ ذیل ہیں۔
 سید البشر
 اسوہ حسنہ
 مہر نبوت
 رحمۃ للعالمین
 اصحاب بدر
 الجمال والکمال
 معارف الاسماء
 تاریخ المشاہیر
 سبیل الرشاد

مصروفیات زندگی 
قاضی محمد سلیمان منصور پوری بحیثیت جج انتہائی مصروف ہونے کے باوجود نہ صرف یہ کہ علمی اور تصنیفی کام کرتے تھے بلکہ روزانہ درسِ قرآن بھی دیتے تھے۔ متعدد عیسائیوں اور پادریوں سے مناظرے بھی کیے۔ آپ کی کوشش سے غازی محمود دهرمپال دوبارہ مسلمان ہوا۔ جب اس کی بیوی گیان دیوی جو برہمن آریہ تھی سے ان کی شادی کو ناجائز کہا گیا تب قاضی محمد سلیمان منصور پوری نے دھرم پال کی رہنمائی کی، حمایت کے لئے آگے آئے۔ تسلی بخش جواب و پیار ملنے پر دھرم پال ان کے ہاتھ پر دوبارہ مسلمان ہوگیا۔ دروس و تبلیغ کے خاطر دور دراز کے سفر بھی کرتے تھے۔ قاضی محمد سلیمان عربی میں مہارت رکھتے تھے اور قرآن پاک کے تفسیری نکات بھی بیان کرتے تھے۔ انہوں نے دو مرتبہ حج کیا۔

وفات 
قاضی سلیمان منصورپوری کا انتقال دوسرے حج سے واپسی پر جدہ کی بندرگاہ سے کچھ فاصلے پر بحری جہاز میں بروز جمعہ یکم محرم الحرام 1349ھ/ 30 مئی 1930ء کو صبح گیارہ بجے ہوا۔ اُس وقت عمر قمری حساب سے 64 سال اور بااعتبارِ شمسی 63 سال تھی۔

حوالہ جات 

پنجاب (بھارت) کی شخصیات
سیرت نگار
مفسرین
پنجابی شخصیات
اہل حدیث شخصیات
انیسویں صدی کے ہندوستانی مسلمان
بھارت کے سنی علما
بیسویں ویں صدی کے ہندوستانی مسلمان
Short description is different from Wikidata